ระเบียบกองทัพเรือระเบียบกองทัพเรือว่าด้วยการใช้มาตรการบังคับทางปกครองโดยการยึดหรืออายัดและขายทอดตลาดทรัพย์สินของผู้ต้องชดใช้เงินพ.ศ. ๒๕๕๘ โดยที่พระราชบัญญัติความรับผิดทางละเมิดของเจ้าหน้าที่พ.ศ. ๒๕๓๙ มาตรา ๑๒ กำหนดให้หน่วยงานของรัฐที่เสียหายมีอำนาจออกคำสั่งเรียกให้เจ้าหน้าที่ชดใช้ค่าสินไหมทดแทนกรณีหน่วยงานของรัฐได้ใช้เงินให้แก่ผู้เสียหายเพื่อการละเมิดของเจ้าหน้าที่หรือเจ้าหน้าที่ต้องชดใช้ค่าสินไหมทดแทนเนื่องจากเจ้าหน้าที่ได้กระทำละเมิดต่อหน่วยงานของรัฐชำระเงินดังกล่าวภายในเวลาที่กำหนดและหากเจ้าหน้าที่ผู้นั้นเพิกเฉยไม่ชำระเงินค่าสินไหมทดแทนให้ถูกต้องครบถ้วนหน่วยงานของรัฐอาจใช้มาตรการบังคับทางปกครองโดยการยึดหรืออายัดทรัพย์สินของผู้นั้นขายทอดตลาดเพื่อชำระเงินได้ ซึ่งวิธีการยึดหรืออายัดทรัพย์สินและการขายทอดตลาดให้ปฏิบัติตามประมวลกฎหมายวิธีพิจารณาความแพ่งโดยอนุโลมตลอดจนการดำเนินการของเจ้าหน้าที่ให้เป็นไปตามมาตรา ๕๖ และมาตรา ๕๗ แห่งพระราชบัญญัติวิธีปฏิบัติราชการทางปกครองพ.ศ. ๒๕๓๙ ประกอบกฎกระทรวงฉบับที่ ๘ (พ.ศ. ๒๕๔๒) กฎกระทรวงฉบับที่ ๙ (พ.ศ. ๒๕๔๒)ออกตามความในพระราชบัญญัติวิธีปฏิบัติราชการทางปกครอง พ.ศ. ๒๕๓๙เพื่อให้การใช้มาตรการบังคับทางปกครองโดยการยึดอายัดและขายทอดตลาดทรัพย์สินของเจ้าหน้าที่ผู้ต้องชดใช้เงินเป็นไปด้วยความเรียบร้อยและมีประสิทธิภาพอาศัยอำนาจตามกฎหมายดังกล่าวและอำนาจตามพระราชบัญญัติจัดระเบียบราชการกระทรวงกลาโหมพ.ศ. ๒๕๕๑ มาตรา ๙ มาตรา ๒๐ มาตรา ๒๒ และข้อบังคับกระทรวงกลาโหมว่าด้วยการสั่งการและประชาสัมพันธ์ พ.ศ. ๒๕๒๗ ข้อ ๕ และข้อ ๙จึงวางระเบียบไว้ดังต่อไปนี้ข้อ๑ ระเบียบนี้เรียกว่า ระเบียบกองทัพเรือว่าด้วยการใช้มาตรการบังคับทางปกครองโดยการยึดหรืออายัดและขายทอดตลาดทรัพย์สินของผู้ต้องชดใช้เงินพ.ศ. ๒๕๕๘ข้อ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ ให้ยกเลิกระเบียบกองทัพเรือว่าด้วยการใช้มาตรการบังคับทางปกครองโดยการยึดหรืออายัดและขายทอดตลาดทรัพย์สินของผู้ต้องชดใช้เงินพ.ศ. ๒๕๕๘ ลงวันที่ ๑๘ พฤษภาคม พ.ศ. ๒๕๕๘บรรดาระเบียบและคำสั่งอื่นใดในส่วนที่กำหนดไว้แล้วในระเบียบนี้หรือซึ่งขัดแย้งกับระเบียบนี้ให้ใช้ระเบียบนี้แทนข้อ๔ ให้ผู้อำนวยการสำนักงานพระธรรมนูญทหารเรือเป็นผู้รักษาการตามระเบียบนี้หมวด ๑บททั่วไป ข้อ๕ ในระเบียบนี้ ถ้าข้อความมิได้แสดงให้เห็นเป็นอย่างอื่น(๑)ผู้บัญชาการทหารเรือ หมายความรวมถึงผู้ซึ่งผู้บัญชาการทหารเรือมอบหมาย(๒)เจ้าหน้าที่ หมายความว่าข้าราชการในสังกัดกองทัพเรือที่ได้รับการแต่งตั้งจากผู้บัญชาการทหารเรือให้ทำการยึด หรืออายัด หรือขายทอดตลาดทรัพย์สิน(๓)ผู้ต้องชดใช้เงิน หมายความว่าผู้อยู่ใต้บังคับของคำสั่งทางปกครองที่กำหนดให้ชำระเงินแก่กองทัพเรือ ตามนัยมาตรา๑๒ แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙(๔)ยึด หมายความว่า การกระทำใด ๆต่อทรัพย์สินของผู้ต้องชดใช้เงิน เพื่อให้ทรัพย์สินนั้นได้เข้ามาอยู่ในความควบคุมดูแลหรือครอบครองของเจ้าหน้าที่(๕)อายัด หมายความว่า การสั่งให้ผู้ต้องชดใช้เงินหรือบุคคลภายนอกมิให้จำหน่าย จ่าย โอน หรือกระทำนิติกรรมใด ๆ เกี่ยวกับทรัพย์สินหรือสิทธิเรียกร้องที่ได้สั่งอายัดไว้รวมทั้งการสั่งให้บุคคลภายนอกมิให้นำส่งทรัพย์สิน หรือชำระหนี้แก่ผู้ต้องชดใช้เงินแต่ให้ส่งมอบหรือชำระหนี้ต่อกองทัพเรือ(๖)การขายทอดตลาด หมายความว่าการนำเอาทรัพย์สินของผู้ต้องชดใช้เงินออกขายโดยวิธีให้สู้ราคากันโดยเปิดเผย(๗)คณะกรรมการ หมายความว่าคณะกรรมการขายทอดตลาดและให้รวมถึงผู้ทอดตลาด(๘)ผู้ทอดตลาด หมายความว่าผู้ทำหน้าที่แสดงความตกลงด้วยเคาะไม้ หรือด้วยกิริยาอื่นอย่างใดอย่างหนึ่งตามจารีตประเพณีในการขายทอดตลาดข้อ๖ ผู้บัญชาการทหารเรือเป็นผู้มีอำนาจสั่งยึดหรืออายัด หรือขายทอดตลาดทรัพย์สินข้อ๗ คำสั่ง ประกาศ สัญญา รายงานและแบบอื่น ๆ ในการยึด หรืออายัด หรือขายทอดตลาดทรัพย์สินให้ใช้ตามแบบท้ายระเบียบนี้ข้อ๘ การส่งหนังสือ คำสั่ง หรือประกาศตามระเบียบนี้ให้ปฏิบัติตามบทบัญญัติของพระราชบัญญัติวิธีปฏิบัติราชการทางปกครองพ.ศ. ๒๕๓๙ หมวด ๔ ว่าด้วยการแจ้งข้อ๙ เมื่อมีคำสั่งให้ผู้ต้องชดใช้เงินชำระเงินถ้าผู้ต้องชดใช้เงินไม่ชำระให้ถูกต้องครบถ้วนภายในเวลาที่กำหนดให้สำนักงานพระธรรมนูญทหารเรือรายงานเสนอผู้บัญชาการทหารเรือมีหนังสือแจ้งเตือนให้ผู้ต้องชดใช้เงินชำระเงินพร้อมดอกเบี้ยภายในกำหนดระยะเวลา๗ วัน โดยให้ระบุด้วยว่าถ้าไม่มีการปฏิบัติตามคำเตือนผู้บัญชาการทหารเรือมีอำนาจใช้มาตรการบังคับทางปกครองโดยการยึดหรืออายัดและขายทอดตลาดทรัพย์สินของเจ้าหน้าที่ผู้ต้องชดใช้เงินเพื่อชำระเงินให้ครบถ้วนได้ตามมาตรา๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ตามแบบ บค.๑ ท้ายระเบียบนี้เมื่อถึงกำหนดระยะเวลาหนังสือแจ้งเตือนแล้วไม่มีการชำระเงินโดยถูกต้องครบถ้วน ให้สำนักงานพระธรรมนูญทหารเรือหรือหน่วยงาน หรือบุคคล ซึ่งที่ได้รับมอบหมายจากผู้บัญชาการทหารเรือดำเนินการสืบหาหลักทรัพย์เพื่อใช้มาตรการบังคับทางปกครองโดยการยึดหรืออายัดและขายทอดตลาดทรัพย์สินของผู้ต้องชดใช้เงินข้อ๑๐ การใช้มาตรการบังคับทางปกครองสามารถใช้ได้ภายในระยะเวลา๑๐ ปี นับแต่วันที่ออกคำสั่งให้ผู้ต้องชดใช้เงินชำระเงินแก่กองทัพเรือ ตามมาตรา ๑๒แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ข้อ๑๑ ในกรณีระเบียบนี้ไม่ได้กำหนดหลักเกณฑ์หรือรายละเอียดเกี่ยวกับการยึด อายัดและขายทอดตลาดทรัพย์สินใดไว้ให้นำประมวลกฎหมายวิธีพิจารณาความแพ่งหรือพระราชบัญญัติวิธีปฏิบัติราชการทางปกครอง พ.ศ. ๒๕๓๙ แล้วแต่กรณี มาใช้บังคับโดยอนุโลมหมวด ๒การยึดทรัพย์สิน ส่วนที่ ๑ทรัพย์สินที่ยึด ข้อ๑๒ ทรัพย์สินของผู้ต้องชดใช้เงินที่สามารถใช้มาตรการบังคับทางปกครองได้โดยวิธียึดได้แก่ สังหาริมทรัพย์อันมีรูปร่างและอสังหาริมทรัพย์ข้อ๑๓ การยึดทรัพย์สินของผู้ต้องชดใช้เงินให้ยึดได้แต่เพียงประมาณราคาที่ควรจะขายทอดตลาดได้พอชำระหนี้ รวมทั้งค่าธรรมเนียมค่าใช้จ่ายในการยึดและขายทอดตลาดทรัพย์สินการยึดทรัพย์สินให้ยึดเฉพาะส่วนของผู้ต้องชดใช้เงินแต่ถ้ามีบุคคลอื่นเป็นเจ้าของรวมอยู่ด้วยและไม่ปรากฏชัดว่าส่วนใดเป็นของผู้ต้องชดใช้เงินให้ยึดทั้งหมดกรณีทรัพย์สินของผู้ต้องชดใช้เงินมีราคามากกว่าจำนวนหนี้ทั้งมิอาจแบ่งยึดโดยไม่ทำให้ทรัพย์สินนั้นเสื่อมราคาและไม่ปรากฏทรัพย์สินอื่นที่จะยึดให้พอคุ้มจำนวนหนี้ให้ยึดทรัพย์สินนั้นขายทอดตลาดส่วนที่ ๒ทรัพย์สินที่ห้ามยึด ข้อ๑๔ ห้ามมิให้ยึดทรัพย์สินของผู้ต้องชดใช้เงินต่อไปนี้(๑)เครื่องนุ่งห่มหลับนอน หรือเครื่องใช้ในครัวเรือนหรือเครื่องใช้สอยส่วนตัวโดยประมาณรวมกันราคาไม่เกินห้าหมื่นบาทในกรณีที่ผู้บัญชาการทหารเรือเห็นสมควรจะกำหนดทรัพย์สินดังกล่าวที่มีราคาเกินห้าหมื่นบาทให้เป็นทรัพย์สินที่ไม่ต้องอยู่ในบังคับแห่งระเบียบนี้ก็ได้ทั้งนี้โดยคำนึงถึงความจำเป็นตามฐานะของผู้ต้องชดใช้เงิน(๒)เครื่องมือ หรือเครื่องใช้ที่จำเป็นในการเลี้ยงชีพ หรือประกอบวิชาชีพโดยประมาณรวมกันราคาไม่เกินหนึ่งแสนบาท แต่ถ้าผู้ต้องชดใช้เงินมีคำขอโดยทำเป็นคำร้องต่อผู้บัญชาการทหารเรือขออนุญาต ยึดหน่วงและใช้เครื่องมือหรือเครื่องใช้อันจำเป็นเพื่อดำเนินการเลี้ยงชีพหรือการประกอบวิชาชีพอันมีราคาเกินกว่าจำนวนราคาดังกล่าวแล้วให้ผู้บัญชาการทหารเรือมีอำนาจใช้ดุลพินิจอนุญาตหรือไม่อนุญาตภายในบังคับแห่งเงื่อนไขตามที่เห็นสมควร(๓)วัตถุเครื่องใช้และอุปกรณ์ที่จำเป็นต้องใช้ทำหน้าที่แทน หรือช่วยอวัยวะของผู้ต้องชดใช้เงิน(๔)ทรัพย์สินอย่างใดที่โอนกันไม่ได้ตามกฎหมายหรือตามกฎหมายย่อมไม่อยู่ในความรับผิดแห่งการบังคับคดี(๕)ทรัพย์สินอันมีลักษณะเป็นของส่วนตัวโดยแท้ เช่น หนังสือสำหรับวงศ์ตระกูลโดยเฉพาะ จดหมายหรือสมุดบัญชีต่างๆ นั้น อาจยึดมาตรวจดูเพื่อประโยชน์แห่งการใช้มาตรการบังคับทางปกครองได้ถ้าจำเป็นแต่ห้ามมิให้นำออกขายทอดตลาด(๖)ทรัพย์สินของกสิกรตามกฎหมาย ว่าด้วยการยึดทรัพย์สินของกสิกร ดังต่อไปนี้(ก)พืชผลที่ยังไม่ถึงเวลาเก็บเกี่ยว(ข)พืชพันธุ์ที่ใช้ในปีต่อไปตามประมาณอันสมควร โดยเทียบเคียงกับเนื้อที่ ซึ่งกสิกรได้ทำในปีที่ล่วงมาแล้ว(ค)พืชผลที่เก็บไว้สำหรับเลี้ยงตัวและครอบครัวตามฐานานุรูปสำหรับปีหนึ่ง(ง)สัตว์และเครื่องมือประกอบอาชีพที่มีไว้พอควรแก่การดำเนินอาชีพต่อไป(๗)ทรัพย์สินอื่นตามที่ผู้บัญชาการทหารเรือเห็นสมควรส่วนที่ ๓วิธีการยึดทรัพย์ ข้อ๑๕ เมื่อสืบหลักทรัพย์พบทรัพย์สินของผู้ต้องชดใช้เงินที่จะยึดได้ตามกฎหมายให้สำนักงานพระธรรมนูญทหารเรือพิจารณาหากเห็นว่าถ้ายึดทรัพย์ขายทอดตลาดจะได้เงินเหลือพอชำระหนี้ ก็ให้จัดทำคำสั่งแต่งตั้งเจ้าหน้าที่ยึดและอายัดทรัพย์สินของผู้ต้องชดใช้เงินตามแบบ บค.๒ ท้ายระเบียบนี้ ประกาศยึดทรัพย์สินของผู้ต้องชดใช้เงิน ตามแบบ บค.๓ท้ายระเบียบนี้ และแนบเอกสารหลักฐานต่าง ๆ ที่เกี่ยวข้องเสนอผู้บัญชาการทหารเรือลงนามแล้วส่งให้เจ้าหน้าที่ดำเนินการต่อไปเมื่อเจ้าหน้าที่ได้ยึดทรัพย์ของผู้ต้องชดใช้เงินแล้วให้เสนอรายการและแนบเอกสารที่เกี่ยวข้องเสนอสำนักงานพระธรรมนูญทหารเรือพิจารณาดำเนินการขายทอดตลาดทรัพย์สินที่ยึดต่อไปข้อ๑๖ วิธีการยึดทรัพย์สิน(๑)ถ้าในคำสั่งให้ยึดทรัพย์สินได้ระบุเฉพาะเจาะจงให้ยึดทรัพย์สินสิ่งใดให้เจ้าหน้าที่ยึดแต่เฉพาะทรัพย์สินสิ่งนั้น(๒)ก่อนไปทำการยึดทรัพย์สินให้เจ้าหน้าที่ผู้ไปยึดทรัพย์สินพิจารณาตรวจสอบให้แน่ชัดว่าจะต้องยึดทรัพย์สินของผู้ต้องชดใช้เงินหรือไม่และจำนวนราคาทรัพย์สินที่จะยึดได้ตามกฎหมายมีประมาณเท่าใดพร้อมทั้งนำประกาศยึดทรัพย์สินไปด้วย เพื่อปิดไว้ ณ สถานที่ที่ยึดทรัพย์สิน(๓)ให้เจ้าหน้าที่ไปทำการยึดทรัพย์สินโดยเร็วและให้นำเครื่องมือพร้อมอุปกรณ์สำหรับการยึดทรัพย์สิน เช่นครั่งและตราตีครั่งไปด้วย ทั้งนี้จะมีพนักงานอื่นร่วมไปช่วยเหลือด้วยก็ได้(๔)เจ้าหน้าที่ย่อมไม่ยึดทรัพย์สินที่เจ้าพนักงานอื่นได้ยึดไว้ก่อนแล้วหรือทรัพย์สินที่มีกฎหมายบัญญัติให้ไม่อยู่ในความรับผิดแห่งการบังคับคดี(๕)การยึดทรัพย์สินให้ดำเนินการในระหว่างพระอาทิตย์ขึ้นและพระอาทิตย์ตกในวันทำการงานปกติ เว้นแต่กรณีมีเหตุฉุกเฉินโดยได้รับอนุญาตจากผู้บัญชาการทหารเรือ(๖)ก่อนยึดทรัพย์สิน ให้เจ้าหน้าที่แสดงบัตรประจำตัวข้าราชการและแจ้งการยึดทรัพย์สิน โดยส่งคำสั่งแต่งตั้งเจ้าหน้าที่ยึดทรัพย์สินและประกาศยึดทรัพย์สินต่อผู้ต้องชดใช้เงินถ้าไม่ปรากฏตัวผู้ต้องชดใช้เงินให้แสดงต่อบุคคลที่อยู่ในสถานที่นั้นและรีบแจ้งการยึดทรัพย์สินให้ผู้ต้องชดใช้เงินโดยเร็ว ทั้งนี้ ให้เจ้าหน้าที่ยึดทรัพย์สินเฉพาะที่ระบุในประกาศยึดทรัพย์สินเท่านั้นกรณีทรัพย์สินที่ยึดมีผู้ถือกรรมสิทธิ์ร่วมให้แจ้งการยึดทรัพย์สินให้ผู้ถือกรรมสิทธิ์ร่วมทราบด้วย(๗)ให้เจ้าหน้าที่ดำเนินการยึดทรัพย์สินด้วยความสุภาพและระมัดระวังไม่ให้เกิดความเสียหายเกินกว่าที่จำเป็นถ้ามีผู้ขัดขวางให้เจ้าหน้าที่ชี้แจงแต่โดยดีก่อนถ้าผู้นั้นยังขัดขวางอีกให้เจ้าหน้าที่ขอความช่วยเหลือจากเจ้าพนักงานตำรวจในพื้นที่เพื่อยึดทรัพย์สินจนได้(๘)ให้เจ้าหน้าที่ดำเนินการเท่าที่จำเป็นเพื่อค้นสถานที่ใด ๆอันเป็นของผู้ต้องชดใช้เงินหรือที่ผู้ต้องชดใช้เงินได้ครอบครองอยู่ เช่นบ้านที่อยู่ คลังสินค้า โรงงานและร้านค้าขายทั้งมีอำนาจที่จะยึดและตรวจสมุดบัญชีหรือแผ่นกระดาษ และกระทำการใด ๆ ตามสมควรหรือเพื่อเปิดสถานที่ หรือบ้านที่อยู่ หรือโรงเรือนดังกล่าวแล้ว รวมทั้งตู้นิรภัยตู้หรือที่เก็บของอื่น ๆ แล้วรายงานให้ผู้บัญชาการทหารเรือทราบการดำเนินการตามวรรคหนึ่งหากเห็นสมควรเจ้าหน้าที่อาจขอความร่วมมือเจ้าพนักงานตำรวจให้อยู่ร่วมในการดำเนินการและอาจแจ้งความให้เจ้าพนักงานตำรวจแห่งท้องที่บันทึกไว้เป็นหลักฐานด้วยก็ได้(๙)กรณีทรัพย์สินนั้นไม่อาจยึดได้ตามกฎหมาย เช่น มีชื่อบุคคลอื่นเป็นเจ้าของกรรมสิทธิ์ในทะเบียนให้เจ้าหน้าที่รีบรายงานต่อผู้บัญชาการทหารเรือ เพื่อพิจารณาสั่งการต่อไปเมื่อยึดทรัพย์สินมาแล้วปรากฏว่าทรัพย์สินที่ยึดมีชื่อบุคคลอื่นเป็นเจ้าของกรรมสิทธิ์ในทะเบียนให้เจ้าหน้าที่รีบรายงานให้ผู้บัญชาการทหารเรือทราบเพื่อพิจารณาถอนการยึดทรัพย์สินโดยเร็วต่อไป(๑๐)การยึดที่ดินหรือห้องชุด ให้เจ้าหน้าที่จัดการเพื่อให้ได้โฉนดหรือหนังสือสำคัญสำหรับที่ดินหรือห้องชุด หรือสำเนา ซึ่งเจ้าพนักงานรับรอง (ถ้ามี)เพื่อตรวจสอบแผนที่จำลองตามรูปในโฉนดที่ดินหรือหนังสือสำคัญสำหรับที่ดินหรือห้องชุด(๑๑)การยึดที่ดิน ให้เจ้าหน้าที่รังวัดเปรียบเทียบกับแผนที่จำลองตามรูปในโฉนดที่ดิน หรือหนังสือสำคัญสำหรับที่ดินตาม(๑๐) ว่าเป็นที่ดินแปลงเดียวกันหรือไม่หากเชื่อว่าเป็นที่ดินแปลงเดียวกันให้จดชื่อเจ้าของที่ดินข้างเคียงเท่าที่ทราบกำกับไว้ในแผนที่จำลองและแสดงให้เห็นสภาพและทำเลที่ตั้งของที่ดินที่ยึดและแสดงด้วยว่าอยู่ใกล้ไกลจากสถานที่ราชการชุมชนทางบก หรือทางน้ำประมาณระยะทางเท่าใด(๑๒)กรณีทรัพย์สินที่ยึดเป็นของสดของเสียได้ให้เจ้าหน้าที่นำออกขายได้ทันทีโดยวิธีขายทอดตลาด หรือวิธีอื่นที่สมควร(๑๓)กรณีที่ดินที่ยึดมีสิ่งปลูกสร้าง หรือไม้ล้มลุก หรือธัญชาติอันจะเก็บเกี่ยวรวงผลได้คราวหนึ่งหรือหลายคราวต่อปีเป็นของผู้อื่นปลูกอยู่ให้เจ้าหน้าที่บันทึกถ้อยคำของเจ้าของสิ่งนั้น ๆให้ปรากฏว่ามีสิทธิในที่ดินอยู่อย่างไร เช่น สิทธิเก็บกิน สิทธิเหนือพื้นดินสิทธิตามสัญญาเช่าภายใต้บังคับแห่งกฎหมายว่าด้วยการยึดทรัพย์สินกสิกรการยึดที่ไร่นา ซึ่งมีไม้ล้มลุก หรือธัญชาติอันจะเก็บเกี่ยวได้ตามฤดูกาลจะยึดแต่ที่ดิน ไม่ยึดไม้ล้มลุกและธัญชาติหรือจะยึดทั้งที่ดินและไม้ล้มลุกหรือธัญชาติด้วยก็ได้(๑๔)การยึดที่ดินซึ่งมีไม้ยืนต้น ให้เจ้าหน้าที่จดชนิดและปริมาณจำนวนต้นไม้ไว้ด้วย(๑๕)การยึดเรือน โรง ห้องชุด หรือสิ่งปลูกสร้างอย่างอื่นให้เจ้าหน้าที่จดขนาดกว้างยาวและบรรยายสภาพแห่งสิ่งนั้น ๆ เช่น พื้นฝา ประตูหน้าต่าง เสา เครื่องบนใช้ไม้ชนิดใด หลังคาอะไร มีกี่ชั้น กี่ห้องเก่าหรือใหม่เพียงใด เลขทะเบียนเท่าไร ถ้าเป็นสถานที่ให้เช่าค่าเช่าเท่าใด(๑๖)การยึดสังหาริมทรัพย์มีรูปร่างและอสังหาริมทรัพย์ย่อมครอบไปถึงดอกผลแห่งทรัพย์สินนั้นด้วย เว้นแต่จะมีกฎหมายบัญญัติไว้เป็นอย่างอื่น(๑๗)กรณีทรัพย์สินที่ยึดมีดอกผลธรรมดาที่ผู้ต้องชดใช้เงินจะต้องเป็นผู้เก็บเกี่ยว หรือบุคคลอื่นเป็นผู้เก็บเกี่ยวในนามของผู้ต้องชดใช้เงินเมื่อเจ้าหน้าที่เห็นสมควรเก็บเกี่ยวเองเจ้าหน้าที่ต้องแจ้งเป็นหนังสือให้ผู้ต้องชดใช้เงินทราบเสียก่อนจึงเก็บดอกผลนั้นเมื่อถึงกำหนด(๑๘)เมื่อยึดทรัพย์สินเสร็จแล้ว ให้เจ้าหน้าที่ปิดประกาศยึดทรัพย์สินไว้ ณ สถานที่ยึดโดยเปิดเผย(๑๙)ให้เจ้าหน้าที่แสดงให้เห็นโดยชัดแจ้งตามวิธีที่เห็นสมควรว่าได้มีการยึดทรัพย์สินแล้วเช่น(ก)การยึดสิ่งของให้เจ้าหน้าที่ปิดหรือผูกแผ่นเลขหมายสิ่งของที่ยึดให้ตรงตามบัญชีทรัพย์สินถ้าสามารถจะเก็บรวมเข้าหีบหรือตู้ได้ ก็ให้รวมไว้ แล้วปิดหีบหรือตู้ประทับตราครั่งหรือทำเครื่องหมายไว้อีกชั้นหนึ่ง(ข)การยึดที่ดิน เรือน โรง ห้องชุด หรือสิ่งปลูกสร้างอื่น ๆ ให้ปิดประกาศหรือทำเครื่องหมายไว้(ค)การยึดสัตว์ สัตว์พาหนะ หรือปศุสัตว์ จะใช้สีทาที่เขา หรือที่ตัวหรือจะใช้แผ่นเลขหมายผูกคอ หรือจะต้อนเข้าคอกแล้วผูกเชือกประทับตราครั่งหรือทำเครื่องหมายไว้ที่ประตูคอกก็ได้แล้วแต่จะเห็นสมควรแต่อย่าให้เป็นการขัดข้องต่อการเลี้ยงรักษาสัตว์(๒๐)การยึดที่ดินห้องชุด หรืออสังหาริมทรัพย์อย่างอื่นให้รีบแจ้งการยึดไปยังเจ้าพนักงานผู้รับจดทะเบียนสิทธิและนิติกรรมและหรือนายทะเบียนแห่งท้องที่ แล้วแต่กรณีการยึดสิ่งปลูกสร้างซึ่งปลูกอยู่บนที่ดินของผู้อื่นให้รีบแจ้งเจ้าพนักงานผู้รับจดทะเบียนสิทธิและนิติกรรมและหรือนายทะเบียนแห่งท้องที่ แล้วแต่กรณี(๒๑)การยึดเรือมีระวางตั้งแต่ห้าตันขึ้นไป แพสำหรับคนอยู่อาศัย สัตว์พาหนะหรือทรัพย์สินอื่นที่มีทะเบียนแสดงกรรมสิทธิ์ เช่น เครื่องจักร รถยนต์ อาวุธปืนให้แจ้งการยึดไปยังนายทะเบียนแห่งทรัพย์สินนั้น(๒๒)ให้เจ้าหน้าที่จัดทำบัญชียึดทรัพย์สิน ตามแบบ บค.๔ ท้ายระเบียบนี้และลงลายมือชื่อพร้อม วัน เดือน ปี ไว้เป็นหลักฐานส่วนที่ ๔การคัดค้านการยึดทรัพย์สิน ข้อ๑๗ ถ้าบุคคลใดจะยื่นคำร้องคัดค้านการยึดทรัพย์สินโดยกล่าวอ้างว่าผู้ต้องชดใช้เงินไม่ใช่เจ้าของทรัพย์สินที่เจ้าหน้าที่ได้ยึดไว้ก่อนที่เอาทรัพย์สินดังกล่าวออกขายทอดตลาดบุคคลนั้นอาจยื่นคำร้องขอต่อผู้บัญชาการทหารเรือ เพื่อให้มีคำสั่งปล่อยทรัพย์สินเช่นว่านั้นเมื่อเจ้าหน้าที่ได้รับคำร้องขอเช่นว่านี้ ให้งดการขายทอดตลาดหรือจำหน่ายทรัพย์สินนั้นไว้ในระหว่างรอคำวินิจฉัยชี้ขาดของผู้บัญชาการทหารเรือต่อไปเว้นแต่(๑)หากมีพยานหลักฐานเบื้องต้นแสดงว่าคำร้องขอนั้นไม่มีมูลและยื่นเข้ามาเพื่อประวิงเวลาให้ล่าช้าผู้บัญชาการทหารเรือมีอำนาจสั่งให้ผู้ร้องวางเงินต่อผู้บัญชาการทหารเรือ ณ สถานที่วันและเวลาที่กำหนด ตามจำนวนเงินที่เห็นสมควร เพื่อประกันความเสียหายใด ๆที่อาจได้รับเนื่องจากเหตุที่เนิ่นช้าในการขายทอดตลาดอันเกิดแต่การยื่นคำร้องขอนั้นถ้าผู้ร้องไม่ปฏิบัติตามคำสั่งเช่นว่านั้นให้ผู้บัญชาการทหารเรือยกคำร้องขอนั้นเสียและมีคำสั่งให้ดำเนินการต่อไป(๒)ถ้าทรัพย์สินที่พิพาทนั้นเป็นสังหาริมทรัพย์และมีพยานหลักฐานเบื้องต้นแสดงว่าคำร้องขอนั้นไม่มีเหตุผลอันควรฟังหรือถ้าปรากฏว่าทรัพย์สินที่ยึดเป็นสังหาริมทรัพย์ที่เก็บไว้นานไม่ได้ ผู้บัญชาการทหารเรือมีอำนาจสั่งให้คณะกรรมการดำเนินการขายทอดตลาดทรัพย์สินหรือจำหน่ายทรัพย์สินนั้นโดยไม่ชักช้าส่วนที่ ๕การเก็บรักษาทรัพย์สินที่ยึด ข้อ๑๘ ทรัพย์สินที่ยึดไว้แล้วให้นำมาเก็บรักษาไว้ที่สำนักงานพระธรรมนูญทหารเรือหรือ ณ สถานที่ที่ผู้บัญชาการทหารเรือกำหนด แต่ถ้าเป็นอสังหาริมทรัพย์หรือสิ่งของอื่น ซึ่งลำบากต่อการขนย้ายให้มอบแก่บุคคลที่สมควรเป็นผู้ดูแลรักษาไว้การมอบทรัพย์สินที่ยึดให้บุคคลอื่นดูแลรักษาให้ถือหลักเกณฑ์ดังต่อไปนี้(๑)ถ้าผู้ต้องชดใช้เงินยอมรับรักษาทรัพย์สินที่ยึดและเจ้าหน้าที่เห็นสมควรจะมอบทรัพย์สินนั้นให้ผู้ต้องชดใช้เงินเป็นผู้ดูแลรักษาก็ได้(๒)ถ้าผู้ต้องชดใช้เงินไม่รับรักษาทรัพย์สินที่ยึดเมื่อเจ้าหน้าที่เห็นสมควรจะมอบทรัพย์สินไว้ในความดูแลของบุคคลอื่นซึ่งครอบครองทรัพย์สินนั้นอยู่ก็ได้(๓)ถ้าไม่สามารถปฏิบัติตาม (๑) และ (๒) ได้ผู้บัญชาการทหารเรือจะเช่าสถานที่เก็บทรัพย์สินและจ้างคนดูแลรักษาทรัพย์สินนั้นไว้ก็ได้(๔)ให้ผู้รับรักษาทรัพย์สิน หรือผู้ใช้เช่าสถานที่เก็บรักษาทรัพย์สินโดยมีค่าตอบแทนก็ดีหรือไม่มีค่าตอบแทนก็ดี ให้ทำสัญญารักษาทรัพย์สิน ตามแบบ บค.๕ท้ายระเบียบนี้ กับผู้บัญชาการทหารเรือข้อ๑๙ ให้เจ้าหน้าที่จดไว้ในรายการยึดทรัพย์สินโดยชัดแจ้งว่าได้จัดการเก็บรักษาทรัพย์สินนั้นอย่างไรและต้องเสียค่าใช้จ่ายในการยึดทรัพย์สิน ค่าเช่าสถานที่เก็บทรัพย์สินค่าจ้างดูแลรักษาทรัพย์สินเท่าใดข้อ๒๐ ในกรณีที่ผู้ใดทำให้เสียหาย ทำลายซ่อนเร้น เอาไปเสีย ทำให้สูญหาย ทำให้เสื่อมค่า ทำให้ไร้ประโยชน์ซึ่งทรัพย์สินที่ยึด ให้เจ้าหน้าที่รายงานผู้บัญชาการทหารเรือทราบเพื่อร้องทุกข์ต่อพนักงานสอบสวนดำเนินคดีแก่ผู้กระทำผิดส่วนที่ ๖วิธีการประเมินราคาทรัพย์สิน ข้อ๒๑ การประเมินราคาที่ดินพึงพิจารณาตามหลักเกณฑ์เหล่านี้ประกอบกันคือ(๑)ราคาซื้อขายกันในท้องตลาดโดยคำนึงถึงสภาพแห่งที่ดินนั้นว่าเป็นที่ดินประเภทใด เช่นที่อยู่อาศัย ที่โรงงาน ที่ให้บริการ หรือค้าขาย ที่สวน ที่นา ที่ไร่ เป็นต้นและที่นั้นอยู่ในทำเลอย่างใด เช่น อยู่ในทำเลค้าขายที่ชุมนุมชนอยู่ติดถนนหรือแม่น้ำลำคลองหรือไม่ รถยนต์เข้าถึงหรือไม่หากเป็นที่ให้เช่ามีผลประโยชน์หรือรายได้มากน้อยเพียงใด(๒)ราคาที่ดินบริเวณใกล้เคียง ซึ่งเจ้าหน้าที่เคยขายทอดตลาดไปแล้ว(๓)ราคาซื้อขายหรือจำนอง หรือขายฝากครั้งสุดท้ายของที่ดินที่ยึด และที่ดินข้างเคียง(๔)ราคาประเมินทุนทรัพย์เพื่อเรียกเก็บค่าธรรมเนียมการจดทะเบียนสิทธิและนิติกรรมตามประมวลกฎหมายที่ดินข้อ๒๒ การประเมินราคาทรัพย์สินนอกจากที่ดินให้ประเมินตามราคาซื้อขายในท้องตลาดตามสภาพความเก่าใหม่ของทรัพย์สินนั้น ๆข้อ๒๓ การประเมินราคาทรัพย์สินที่มีการจำนองหรือจำนำ ให้ปฏิบัติเช่นเดียวกับข้อ ๒๑ และข้อ ๒๒แต่ให้หมายเหตุไว้ด้วยว่าจำนองหรือจำนำเมื่อใด ต้นเงินเท่าใดเพื่อประกอบดุลพินิจในการขายทอดตลาดข้อ๒๔ หากผู้บัญชาการทหารเรือเห็นว่าราคาทรัพย์สินที่เจ้าหน้าที่ประเมินไม่เหมาะสมหรือผู้มีส่วนได้เสียในการยึดทรัพย์สินร้องขอโดยมีเหตุอันสมควรผู้บัญชาการทหารเรือมีอำนาจแก้ไขราคาประเมินได้เองหรือมีคำสั่งให้เจ้าพนักงานทำการประเมินราคาใหม่หรืออาจขอให้หน่วยงานที่มีหน้าที่ในการประเมินราคาทรัพย์สินหรือผู้เชี่ยวชาญในการประเมินราคาทรัพย์สินช่วยประเมินราคาให้กรณีประเมินราคาตามคำร้องขอของผู้มีส่วนได้เสียในการยึดทรัพย์สินให้ผู้ร้องขอเป็นผู้เสียค่าใช้จ่าย เมื่อได้มีการแก้ไขราคาประเมินแล้วให้เจ้าหน้าที่แจ้งราคาประเมินที่ได้แก้ไขใหม่ให้ผู้มีส่วนได้เสียทราบข้อ๒๕ การประเมินราคาทรัพย์สินบางประเภทหากมีความจำเป็นต้องใช้ผู้เชี่ยวชาญผู้ชำนาญพิเศษหรือผู้มีความรู้เชี่ยวชาญตรวจสอบและประเมินราคาให้ผู้บัญชาการทหารเรือสั่งให้ดำเนินการได้หมวด ๓การอายัดทรัพย์สิน ส่วนที่ ๑ทรัพย์สินที่อายัด ข้อ๒๖ ทรัพย์สินของผู้ต้องชดใช้เงินที่สามารถใช้มาตรการบังคับทางปกครองได้โดยวิธีอายัดได้แก่ สังหาริมทรัพย์อันมีรูปร่างและอสังหาริมทรัพย์รวมทั้งสิทธิทั้งปวงอันมีอยู่ในทรัพย์เหล่านั้นและเงินซึ่งบุคคลภายนอกจะต้องส่งมอบหรือโอนหรือชำระให้แก่ผู้ต้องชดใช้เงินในการอายัดเจ้าหน้าที่มีอำนาจยึดบรรดาเอกสารทั้งปวงที่ให้สิทธิแก่ผู้ต้องชดใช้เงินในอันที่จะได้รับส่งมอบหรือรับโอนทรัพย์สินหรือสิทธิ หรือได้รับชำระเงินเช่นว่านั้นข้อ๒๗ การอายัดทรัพย์สินของผู้ต้องชดใช้เงินให้อายัดได้เพียงไม่เกินกว่าที่พอจะชำระหนี้ รวมทั้งค่าธรรมเนียมค่าใช้จ่ายในการอายัดและขายทอดตลาดทรัพย์สินเว้นแต่ทรัพย์สินที่อายัดนั้นไม่อาจแบ่งแยกได้ส่วนที่ ๒ทรัพย์สินที่ห้ามอายัด ข้อ๒๘ ห้ามมิให้อายัดทรัพย์สินของผู้ต้องชดใช้เงินต่อไปนี้(๑)เบี้ยเลี้ยงชีพซึ่งกฎหมายกำหนดไว้ และเงินรายได้เป็นคราว ๆอันบุคคลภายนอกได้ยกให้เพื่อเลี้ยงชีพเป็นจำนวนรวมกันไม่เกินเดือนละหนึ่งหมื่นบาทหรือตามจำนวนที่ผู้บัญชาการทหารเรือเห็นสมควร(๒)เงินเดือน ค่าจ้าง บำนาญ บำเหน็จ เบี้ยหวัดหรือรายได้อื่นในลักษณะเดียวกันของข้าราชการ เจ้าหน้าที่หรือลูกจ้างในหน่วยราชการและเงินสงเคราะห์ บำนาญ หรือบำเหน็จที่หน่วยราชการได้จ่ายให้แก่คู่สมรสหรือญาติที่ยังมีชีวิตของบุคคลเหล่านั้น(๓)เงินเดือน ค่าจ้าง บำนาญ ค่าชดใช้เงินสงเคราะห์หรือรายได้อื่นในลักษณะเดียวกันของพนักงาน ลูกจ้าง หรือคนงาน นอกจากที่กล่าวไว้ใน(๒) ที่นายจ้างจ่ายให้แก่บุคคลเหล่านั้น หรือคู่สมรส หรือญาติที่ยังมีชีวิตของบุคคลเหล่านั้นเป็นจำนวนรวมกันไม่เกินเดือนละหนึ่งหมื่นบาทหรือตามจำนวนที่ผู้บัญชาการทหารเรือเห็นสมควร(๔)เงินฌาปนกิจสงเคราะห์ที่ผู้ต้องชดใช้เงินได้รับอันเนื่องมาแต่ความตายของบุคคลอื่นเป็นจำนวนตามที่จำเป็นในการดำเนินการฌาปนกิจศพตามฐานะของผู้ตายตามที่ผู้บัญชาการทหารเรือเห็นสมควรในการกำหนดจำนวนเงินตาม(๑) และ (๓)ให้ผู้บัญชาการทหารเรือกำหนดให้ไม่น้อยกว่าอัตราเงินเดือนขั้นต่ำสุดของข้าราชการทหารในขณะนั้นและไม่เกินอัตราเงินเดือนขั้นสูงสุดของข้าราชทหารในขณะนั้นโดยคำนึงถึงฐานะในทางครอบครัวของผู้ต้องชดใช้เงินและจำนวนบุพการีและผู้สืบสันดานซึ่งอยู่ในความอุปการะของผู้ต้องชดใช้เงินด้วยส่วนที่ ๓วิธีการอายัดทรัพย์สิน ข้อ๒๙ เมื่อสืบหาหลักทรัพย์พบทรัพย์สินของผู้ต้องชดใช้เงินที่จะอายัดได้ตามกฎหมายให้สำนักงานพระธรรมนูญทหารเรือพิจารณาหากเห็นสมควรอายัดก็ให้จัดทำคำสั่งอายัดทรัพย์สินของผู้ต้องชดใช้เงิน ตามแบบ บค.๖ท้ายระเบียบนี้ และแนบเอกสารหลักฐานต่าง ๆ ที่เกี่ยวข้องเสนอผู้บัญชาการทหารเรือลงนาม แล้วส่งคำสั่งอายัดทรัพย์สินให้แก่ผู้ต้องชดใช้เงินและบุคคลซึ่งต้องรับผิดชำระเงินหรือส่งมอบทรัพย์สินนั้นให้นำความในหมวด๒ การยึดทรัพย์สิน ส่วนที่ ๓ วิธีการยึดทรัพย์สินมาปฏิบัติกับวิธีการอายัดทรัพย์สินโดยอนุโลมส่วนที่ ๔การคัดค้านการอายัดทรัพย์สิน ข้อ๓๐ ถ้าบุคคลภายนอกได้รับคำสั่งอายัดปฏิเสธหรือโต้แย้งหนี้ที่เรียกร้องเอาแก่ตน ให้สำนักงานพระธรรมนูญทหารเรือทำการตรวจสอบหากปรากฏว่าหนี้ที่เรียกร้องมีอยู่จริงให้รายงานให้ผู้บัญชาการทหารเรือออกคำสั่งเตือนให้บุคคลนั้นปฏิบัติตามคำสั่งให้อายัดทรัพย์สินภายในเวลาที่กำหนดอีกครั้งถ้าบุคคลดังกล่าวไม่ปฏิบัติตามคำเตือน ให้รายงานผู้บัญชาการทหารเรือทราบเพื่อพิจารณาดำเนินการฟ้องคดีกับบุคคลดังกล่าวให้รับผิดเสมือนหนึ่งบุคคลนั้นเป็นผู้ต้องชดใช้เงิน รวมทั้งค่าแห่งความเสียหายใด ๆที่เกิดขึ้นเพราะการไม่ปฏิบัติตามคำสั่งให้อายัดทรัพย์สินพร้อมกันไปด้วยถ้าไม่มีการคัดค้านการอายัดทรัพย์สินแต่บุคคลผู้ได้รับคำสั่งให้อายัดทรัพย์สินมิได้ปฏิบัติตามคำสั่งให้สำนักงานพระธรรมนูญทหารเรือดำเนินการเช่นเดียวกับที่กล่าวข้างต้นส่วนที่ ๕การจัดการทรัพย์สินที่อายัด ข้อ๓๑ ทรัพย์สินที่อายัดให้จัดการดังต่อไปนี้(๑)ถ้าเป็นพันธบัตรและหลักทรัพย์ที่เป็นประกัน ซึ่งเป็นของผู้ต้องชดใช้เงินออกให้แก่ผู้ถือหรือออกในนามของผู้ต้องชดใช้เงินเจ้าหน้าที่อาจร้องขอต่อผู้บัญชาการทหารเรือมิให้มีคำสั่งอนุญาตให้จำหน่ายสิ่งเหล่านั้นตามรายการขานราคาในวันที่ขายก็ได้หากสิ่งเหล่านั้นมีรายการขานราคากำหนดไว้ ณ สถานแลกเปลี่ยนหรือถูกยกคำขอเสียก็ให้ขายสิ่งเหล่านั้น โดยวิธีขายทอดตลาด(๒)ถ้าเป็นตราสารเปลี่ยนมือ เช่น ตั๋วเงินเจ้าหน้าที่อาจร้องขอให้ผู้บัญชาการทหารเรือมีคำสั่งอนุญาตจำหน่ายตามราคาที่ปรากฏในตราสารหรือราคาต่ำกว่านั้น ตามที่ผู้บัญชาการทหารเรือเห็นสมควรถ้าผู้บัญชาการทหารเรือยกคำขอเสีย ก็ให้นำตราสารนั้นออกขายทอดตลาด(๓)ถ้าสิ่งของที่จะต้องส่งมอบตามสิทธิเรียกร้องที่ถูกอายัดนั้นได้ส่งมอบให้แก่เจ้าหน้าที่แล้วก็ให้นำออกขายโดยการขายทอดตลาด(๔)ถ้าการจำหน่ายสิทธิเรียกร้องที่ถูกอายัดนั้นกระทำได้โดยยากเนื่องจากการชำระหนี้นั้นต้องอาศัยการชำระหนี้ตอบแทน หรืออาจต้องด้วยเหตุผลอื่นอันจะทำให้การชำระหนี้นั้นล่าช้าออกไปอีกและอาจเกิดความเสียหายขึ้นได้เมื่อบุคคลผู้มีส่วนได้เสียหรือเจ้าหน้าที่ร้องขอโดยมีเหตุผลอันสมควรผู้บัญชาการทหารเรืออาจมีคำสั่งให้จำหน่ายโดยวิธีอื่นก็ได้หมวด ๔การขายทอดตลาดทรัพย์สิน ส่วนที่ ๑คณะกรรมการขายทอดตลาดทรัพย์สิน ข้อ๓๒ ในการขายทอดตลาดทรัพย์สินให้ผู้บัญชาการทหารเรือพิจารณาแต่งตั้งคณะกรรมการขายทอดตลาดทรัพย์สิน จำนวนไม่น้อยกว่า ๓ คนซึ่งเป็นข้าราชการทหารชั้นสัญญาบัตรจากหน่วยงานในสังกัดกองทัพเรือที่เกี่ยวข้องโดยข้าราชการทหารชั้นยศไม่ต่ำกว่านาวาเอกเป็นประธานกรรมการ หากจำเป็นจะแต่งตั้งบุคคลอื่นที่เห็นสมควรเข้าร่วมเป็นคณะกรรมการด้วยก็ได้ส่วนที่ ๒วิธีการขายทอดตลาดทรัพย์สิน ข้อ๓๓ ให้สำนักงานพระธรรมนูญทหารเรือจัดทำรายงานขออนุมัติขายทอดตลาดทรัพย์สินของผู้ต้องชดใช้เงินพร้อมทั้งแนบเอกสารที่เกี่ยวข้อง เช่นสำเนาคำสั่งแต่งตั้งเจ้าหน้าที่ให้ยึดทรัพย์สินประกาศเรื่องยึดทรัพย์สินบัญชียึดทรัพย์สิน และเอกสารอื่นใดอันเกี่ยวกับการขายทอดตลาดทรัพย์สิน เป็นต้นรวมทั้งเสนอความเห็นว่าควรขายทอดตลาดทรัพย์สินไว้ในรายงานพร้อมทั้งเสนอให้ผู้บัญชาการทหารเรือลงนามในคำสั่งขายทอดตลาดทรัพย์สินของผู้ต้องชดใช้เงินตามแบบ บค.๗ ท้ายระเบียบนี้ และคำสั่งแต่งตั้งคณะกรรมการขายทอดตลาด ตามแบบ บค.๘ท้ายระเบียบนี้ ภายใน ๓๐ วัน นับแต่วันที่ได้ยึดทรัพย์สินเสร็จสิ้นเมื่อผู้บัญชาการทหารเรือมีคำสั่งให้ขายทอดตลาดทรัพย์สินและคำสั่งแต่งตั้งคณะกรรมการแล้วให้คณะกรรมการจัดทำประกาศขายทอดตลาดทรัพย์สินตามแบบท้ายระเบียบนี้เช่น ประกาศขายทอดตลาดที่ดิน ตามแบบ บค.๙ ท้ายระเบียบนี้ประกาศขายทอดตลาดที่ดินพร้อมสิ่งปลูกสร้างตามแบบ บค.๑๐ท้ายระเบียบนี้ประกาศขายทอดตลาดห้องชุด ตามแบบ บค.๑๑ ท้ายระเบียบนี้ ประกาศขายทอดตลาดสิ่งปลูกสร้างตามแบบ บค.๑๒ ท้ายระเบียบนี้ ประกาศขายทอดตลาดทรัพย์ตามแบบ บค.๑๓ ท้ายระเบียบนี้แล้วแต่กรณีข้อ๓๔ การกำหนดวันขายทอดตลาดทรัพย์สิน(๑)การกำหนดวันขายทอดตลาดทรัพย์สินแต่ละครั้ง ให้กำหนดวันขายไม่น้อยกว่า ๔ คราว โดยกำหนดวันขายคราวแรกไม่น้อยกว่า๓๐ วัน แต่ไม่เกิน ๖๐ วัน นับแต่วันที่ลงในประกาศขายทอดตลาดทรัพย์สิน และคราวต่อ ๆไป ไม่เกิน ๓๐ วัน นับแต่วันกำหนดขายคราวก่อน(๒)กรณีจำเป็นเร่งด่วนคณะกรรมการอาจขายทอดตลาดทรัพย์สินได้เมื่อพ้นระยะเวลาอย่างน้อย๕ วัน นับแต่วันที่ยึดทรัพย์สิน(๓)กรณีของสดของเสียง่าย ให้คณะกรรมการนำออกขายได้ทันทีโดยวิธีขายทอดตลาดหรือวิธีอื่นตามที่สมควร(๔)เมื่อประกาศขายทอดตลาดทรัพย์สินแล้วหากมีความจำเป็นคณะกรรมการอาจเลื่อนหรืองดการขายทอดตลาดทรัพย์สินก็ได้ข้อ๓๕ เมื่อประธานกรรมการลงนามในประกาศขายทอดตลาดทรัพย์สินแล้วให้จัดส่งประกาศขายทอดตลาดทรัพย์สินแก่ผู้ต้องชดใช้เงินผู้มีส่วนได้เสีย หรือผู้ที่เกี่ยวข้อง และปิดประกาศไว้โดยเปิดเผย ณสถานที่ที่จะขายสถานที่ที่ทรัพย์สินตั้งอยู่หรือสถานที่ราชการอันที่เห็นสมควรก่อนกำหนดวันขายทอดตลาดทรัพย์สินไม่น้อยกว่า ๑๕วันกรณีประธานกรรมการเห็นสมควรจะลงประกาศโฆษณาการขายทอดตลาดทรัพย์สินนั้นในหนังสือพิมพ์รายวันหรือทางวิทยุกระจายเสียง หรือทางโทรทัศน์ หรือทางสื่ออิเล็กทรอนิกส์ก่อนกำหนดวันขายไม่น้อยกว่า ๑๕ วัน ก็ได้ข้อ๓๖ การขายทอดตลาดทรัพย์สินที่ติดจำนอง(๑)ทำหนังสือแจ้งให้ผู้รับจำนองทราบถึง วัน เวลาและสถานที่ที่จะขายทอดตลาดและสอบถามผู้รับจำนองถึงรายละเอียดของภาระจำนอง เช่นต้นเงิน ดอกเบี้ยค้างชำระตลอดจนวิธีการขายทอดตลาดว่าจะให้ขายโดยติดจำนองหรือปลอดจำนองถ้าผู้รับจำนองไม่แจ้งให้ทราบภายใน ๑๕ วัน นับแต่วันที่ได้รับหนังสือให้ขายโดยติดจำนอง ในกรณีที่ได้รับแจ้งจากผู้รับจำนองให้ขายโดยปลอดจำนองคณะกรรมการอาจพิจารณาให้ขายโดยติดจำนองก็ได้เมื่อได้รับอนุญาตจากผู้บัญชาการทหารเรือ(๒)การขายโดยติดจำนอง ให้ประกาศรายชื่อผู้รับจำนอง ต้นเงินดอกเบี้ยค้างชำระและให้มีข้อความว่า ผู้ซื้อต้องรับภาระจำนองติดไปด้วยไว้ในประกาศขายทอดตลาดทรัพย์สินโดยชัดเจน(๓)การขายโดยปลอดจำนอง ให้กำหนดราคาโดยคำนึงถึงต้นเงิน ดอกเบี้ยค้างชำระค่าธรรมเนียมค่าใช้จ่ายในการยึดและขาย และเงินที่ผู้ต้องชดใช้เงินต้องชำระกรณีคาดหมายว่าเงินที่ได้จากการขายไม่อาจปลดเปลื้องหนี้ได้หรือหากขายแล้วเจ้าหนี้จำนองจะได้รับเงินจากการขายไปทั้งหมดให้รายงานผู้บัญชาการทหารเรือสั่งงดการขายทอดตลาด(๔)การขอรับชำระหนี้ของผู้รับจำนองให้ถือหนังสือตอบรับของผู้รับจำนองเป็นคำขอรับชำระหนี้ก่อนจ่ายเงินชำระหนี้ต้องตรวจสอบให้แน่ชัดว่าเป็นหนี้บุริมสิทธิหรือไม่และผู้รับจำนองปลดจำนองให้แล้วหรือไม่ พร้อมขอใบรับยึดถือไว้เป็นหลักฐานด้วยจึงจะจ่ายเงินให้แก่ผู้รับจำนองข้อ๓๗ การขายทอดตลาดทรัพย์สินที่เป็นตู้นิรภัยหีบ หรือกำปั่นเหล็ก ให้คณะกรรมการจัดการเปิดเสียก่อน จึงจะขายทอดตลาดได้ข้อ๓๘ การขายทอดตลาดทรัพย์สินประเภทซึ่งผู้ยึดถือครอบครองต้องได้รับอนุญาตจากเจ้าพนักงานตามกฎหมายเสียก่อน เช่นอาวุธปืน ให้ผู้ซื้อวางมัดจำไว้ไม่น้อยกว่าร้อยละ ๒๕ ของราคาซื้อ และให้ผู้ซื้อนำใบอนุญาตมาแสดงภายใน๓๐ วัน พร้อมชำระเงินส่วนที่เหลือให้ครบถ้วน ถ้าพ้นกำหนดแล้วผู้ซื้อไม่สามารถนำใบอนุญาตมาแสดงได้ให้ริบเงินมัดจำและให้ขายทอดตลาดใหม่ข้อ๓๙ การขายทอดตลาดทรัพย์สินที่ต้องมีใบอนุญาตกำกับให้คณะกรรมการขอความร่วมมือไปยังเจ้าพนักงานผู้มีอำนาจออกใบอนุญาตให้แก่ผู้ซื้อด้วยเช่น สุราตั้งแต่ ๑๐ ลิตรขึ้นไป เป็นต้นข้อ๔๐ การขายทอดตลาดทรัพย์สินหลายสิ่ง(๑)ให้แยกขายทีละสิ่งต่อเนื่องกันเว้นแต่เป็นที่คาดหมายว่าเงินรายได้จากการขายจะเพิ่มขึ้นคณะกรรมการมีอำนาจจัดสังหาริมทรัพย์ซึ่งมีราคาเล็กน้อยรวมขายเป็นกองๆ หรือจัดสังหาริมทรัพย์หรืออสังหาริมทรัพย์สองสิ่ง หรือกว่านั้นรวมขายไปด้วยกัน(๒) การขายอสังหาริมทรัพย์รายใหญ่และทรัพย์สินนั้นอาจแบ่งแยกออกได้เป็นตอน ๆ คณะกรรมการมีอำนาจขายทรัพย์สินนั้นเป็นตอน ๆ ได้ในเมื่อเป็นที่คาดหมายได้ว่าเงินรายได้จากการขายทรัพย์สินบางตอนจะเพียงพอแก่การชำระหนี้หรือว่าเงินรายได้ทั้งหมดจะเพิ่มขึ้นเพราะเหตุนั้น(๓)การขายทรัพย์สินหลายสิ่งด้วยกัน คณะกรรมการมีอำนาจกำหนดลำดับที่จะขายทรัพย์สินนั้น(๔)บุคคลผู้มีส่วนได้เสียในทรัพย์สินที่จะขายทอดตลาดอาจร้องขอให้คณะกรรมการรวมหรือแยกหรือให้ขายทรัพย์สินนั้นตามลำดับที่กำหนดไว้ หรือจะร้องคัดค้านการขายของคณะกรรมการตาม (๑) ถึง (๓) ก็ได้กรณีที่คณะกรรมการไม่ยอมปฏิบัติตามคำร้องขอหรือคำคัดค้านเช่นว่านั้นผู้มีส่วนได้เสียจะยื่นคำขอต่อผู้บัญชาการทหารเรือ โดยทำเป็นคำร้องภายใน ๗ วันนับแต่วันปฏิเสธ เพื่อขอให้มีคำสั่งชี้ขาดในเรื่องนั้นก็ได้ข้อ๔๑ ขั้นตอนและวิธีการขายทอดตลาดทรัพย์สิน(๑)ก่อนเริ่มขายทอดตลาดให้คณะกรรมการอ่านประกาศขายทอดตลาดทรัพย์สิน ณสถานที่ขายโดยเปิดเผย(๒)คณะกรรมการจะเข้าสู้ราคาหรือใช้ผู้หนึ่งผู้ใดเข้าสู้ราคาในการขายทอดตลาดทรัพย์สินไม่ได้(๓)เมื่อคณะกรรมการเห็นว่าทรัพย์สินที่ขายทอดตลาดมีมูลค่าสูงมาก หรือมีผู้ใดจะสู้ราคาโดยไม่สุจริตหรือไม่สามารถจะชำระราคาได้ให้คณะกรรมการจัดให้มีการวางหลักประกันที่เชื่อถือได้ตามที่เห็นสมควร(๔)ให้ผู้ทอดตลาดแสดงความตกลงขายด้วยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดถ้ายังมิได้แสดงเช่นนั้นอยู่ตราบใด ผู้สู้ราคาจะถอนคำสู้ราคาก็ได้(๕)ให้ผู้ทอดตลาดร้องขานจำนวนเงินที่มีผู้สู้ราคาครั้งที่หนึ่ง ตามด้วยคำว่า หนึ่ง สาม หรือ สี่ครั้ง ถ้าไม่มีผู้สู้ราคาสูงขึ้นให้เปลี่ยนร้องขานจำนวนเงินนั้นเป็นครั้งที่สอง ตามด้วยคำว่า สอง อีกสาม หรือ สี่ครั้ง เมื่อไม่มีผู้สู้ราคาสูงกว่านั้นก็ให้ผู้ทอดตลาดกล่าวคำว่า สาม พร้อมกับเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดกรณีมีผู้สู้ราคาสูงขึ้นไปอีกหรือผู้สู้ราคาถอนคำสู้ราคาของตนก่อนที่ผู้ทอดตลาดเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดให้ผู้ทอดตลาดตั้งต้นร้องขานราคาใหม่(๖)กรณีผู้มีส่วนได้เสียคัดค้านราคาขายทอดตลาดก่อนที่ผู้ทอดตลาดจะเคาะไม้ขายให้แก่ผู้เสนอราคาสูงสุดว่าราคาขายทอดตลาดมีจำนวนต่ำเกินสมควรให้เลื่อนการขายทอดตลาดออกไปเพื่อให้ผู้มีส่วนได้เสียไม่ว่าจะเป็นบุคคลที่คัดค้านหรือไม่ก็ตามหาผู้ซื้อมาเสนอซื้อในการขายทอดตลาดครั้งต่อไปโดยผู้เสนอราคาสูงสุดต้องผูกพันกับการเสนอราคาดังกล่าวเป็นระยะเวลา ๓๐ วันนับแต่วันที่เสนอราคา และให้บันทึกการคัดค้านในรายงานขายทอดตลาดและบันทึกเหตุการณ์ขายทอดตลาดโดยให้ผู้เสนอราคาสูงสุดวางเงินมัดจำร้อยละ ๒๕ของราคาที่ได้เสนอไว้การขายทอดตลาดครั้งต่อไปหากมีผู้เสนอราคาสูงสุดไม่สูงกว่าจำนวนที่ผู้เสนอราคาสูงสุดได้เสนอในการขายทอดตลาดครั้งก่อนหรือไม่มีผู้ใดเสนอราคาให้เคาะไม้ขายให้แก่ผู้เสนอราคาสูงสุดในการขายทอดตลาดครั้งก่อน แต่หากมีผู้เสนอราคาสูงสุดในการขายทอดตลาดครั้งต่อไปจำนวนสูงกว่าจำนวนที่ผู้เสนอราคาสูงสุดได้เสนอในการขายทอดตลาดครั้งก่อนให้เคาะไม้ขายให้แก่ผู้เสนอราคาสูงสุดในการขายทอดตลาดนั้น(๗)กรณีคณะกรรมการเห็นว่าราคาซื้อที่มีผู้สู้ราคาสูงสุดนั้นยังไม่เพียงพออาจถอนทรัพย์สินนั้นจากการขายทอดตลาดได้(๘)ให้คณะกรรมการบันทึกเหตุการณ์ขายทอดตลาด ตามแบบ บค.๑๔ท้ายระเบียบนี้ไว้ทุกครั้งโดยมีข้อความอย่างน้อยดังนี้(ก)จำนวนบุคคลซึ่งมาฟังการขายและสู้ราคา(ข)การสู้ราคาทรัพย์สินชนิดใด ให้บันทึกชนิดของทรัพย์สินชื่อและราคาของผู้ให้ราคาสูงสุดรวมทั้งชื่อและราคาของผู้ให้ราคาตามลำดับรองลงมาด้วย(ค)คณะกรรมการขายได้หรือไม่เพราะเหตุใด(ง)คณะกรรมการต้องลงนาม วัน/เดือน/ปี กำกับไว้ด้วยข้อ๔๒ เมื่อการขายทอดตลาดบริบูรณ์โดยผู้ทอดตลาดตกลงขายโดยวิธีเคาะไม้ หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้วให้ทำสัญญาขายทอดตลาดตามแบบ บค.๑๕ ท้ายระเบียบนี้ ถ้าผู้ซื้อไม่ชำระเงิน หรือไม่วางเงินมัดจำหรือวางเงินมัดจำไว้แล้วแต่ไม่ชำระเงินส่วนที่เหลือภายในกำหนดเวลาให้คณะกรรมการริบเงินมัดจำ (ถ้ามี) และเอาทรัพย์สินนั้นออกขายทอดตลาดใหม่โดยแจ้งให้ผู้ซื้อเดิมทราบกำหนดวันและเวลาขายด้วยเมื่อขายได้เงินเท่าใด ให้หักค่าธรรมเนียมค่าใช้จ่ายเหลือเงินสุทธิไม่คุ้มราคาขายทอดตลาดครั้งก่อนให้เรียกร้องผู้ซื้อเดิมชำระเงินส่วนที่ยังขาดนั้นข้อ๔๓ เมื่อคณะกรรมการขายทอดตลาดแล้วให้รายงานผลการขายทอดตลาด ตามแบบ บค.๑๖ ท้ายระเบียบนี้ ต่อผู้บัญชาการทหารเรือภายใน ๗ วันทำการ นับแต่วันที่มีการขายทอดตลาดกรณีไม่อาจขายทอดตลาดทรัพย์สินที่ยึดหรืออายัดได้ให้รายงานบัญชาการทหารเรือเพื่อพิจารณาสั่งการต่อไปส่วนที่ ๓การคัดค้านการขายทอดตลาดทรัพย์สิน ข้อ๔๔ การคัดค้านการขายทอดตลาดทรัพย์สินเช่น คณะกรรมการมิได้ส่งประกาศขายทอดตลาดทรัพย์สินให้แก่ผู้ต้องชดใช้เงินและหรือผู้มีส่วนได้เสีย เป็นต้น ผู้ต้องชดใช้เงินและหรือผู้มีส่วนได้เสียเกี่ยวกับการขายทอดตลาดทรัพย์สินซึ่งต้องเสียหายอาจยื่นคำร้องต่อผู้บัญชาการทหารเรือขอให้สั่งเพิกถอนการขายทอดตลาดทรัพย์สินนั้นได้แต่ต้องไม่ช้ากว่า ๑๕ วัน นับแต่ทราบการขายทอดตลาดทรัพย์สินโดยไม่ชอบนั้นส่วนที่ ๔การโอนและการส่งมอบทรัพย์สินที่ขายทอดตลาด ข้อ๔๕ การโอนและการส่งมอบทรัพย์สินที่ขายทอดตลาด(๑)กรณีสังหาริมทรัพย์ เมื่อผู้ซื้อชำระเงินครบถ้วนให้เจ้าหน้าที่ส่งมอบทรัพย์สินนั้นให้ผู้ซื้อ(๒)กรณีอสังหาริมทรัพย์หรือสังหาริมทรัพย์ที่ต้องจดทะเบียนตามกฎหมายเมื่อผู้ซื้อชำระเงินครบถ้วนให้แจ้งพนักงานผู้รับจดทะเบียนสิทธิและนิติกรรมหรือนายทะเบียนแห่งท้องที่หรือนายทะเบียนทรัพย์สินแล้วแต่กรณี เพื่อจดทะเบียนโอนหรือแก้ทะเบียนต่อไปหมวด ๕การอุทธรณ์การยึด การอายัดการขายทอดตลาดทรัพย์สิน ข้อ๔๖ การอุทธรณ์คำสั่งหรือประกาศให้ยึดทรัพย์สินคำสั่งให้อายัดทรัพย์ คำสั่งหรือประกาศให้ขายทอดตลาดทรัพย์สินหรือคำสั่งทางปกครองอื่น ให้ปฏิบัติตามส่วนที่ ๕ การอุทธรณ์คำสั่งทางปกครองแห่งพระราชบัญญัติวิธีปฏิบัติราชการทางปกครองพ.ศ. ๒๕๓๙หมวด ๖การถอนการยึดการอายัดทรัพย์สิน ยุติการขายทอดตลาด ข้อ๔๗ กรณีผู้ต้องชดใช้เงินชำระเงินครบถ้วนหรือวางเงินประกันเป็นจำนวนพอชำระหนี้ให้สำนักงานพระธรรมนูญทหารเรือเสนอรายงานและแนบเอกสารหลักฐานต่างๆ ให้ผู้บัญชาการทหารเรือลงนามในประกาศถอนการยึดทรัพย์สิน ตามแบบ บค.๑๗ท้ายระเบียบนี้ หรือคำสั่งถอนการอายัดทรัพย์สินตามแบบ บค.๑๘ ท้ายระเบียบนี้หรือยุติการขายทอดตลาด แล้วแต่กรณีการถอนการยึดหรืออายัด หรือยุติการขายทอดตลาดตามวรรคหนึ่ง ให้เจ้าหน้าที่เรียกเก็บค่าธรรมเนียมและค่าใช้จ่ายให้ครบถ้วนก่อนหมวด ๗การรับและจ่ายเงิน ข้อ๔๘ เงินที่ได้จากการขายทอดตลาด(๑)เมื่อตกลงขาย ผู้ซื้อจะต้องชำระเงินทันที หรือวางเงินมัดจำไม่น้อยกว่าร้อยละ ๒๕ ของราคาทรัพย์สินที่ซื้อและชำระเงินส่วนที่เหลือภายในเวลา ๓๐ วัน นับแต่วันที่ทำสัญญาเว้นแต่กรณีมีเหตุจำเป็น ก็ให้ขออนุญาตผู้บัญชาการทหารเรือเพื่อพิจารณาขยายระยะเวลาดังกล่าวออกไปตามที่เห็นสมควร(๒)กรณีผู้ซื้อวางเงินมัดจำไว้แล้วไม่ชำระเงินส่วนที่เหลือภายในกำหนดตามสัญญาให้ริบเงินมัดจำที่ผู้ซื้อวางไว้และถือว่าเงินมัดจำนั้นเป็นเงินส่วนหนึ่งจากการขายทอดตลาดทรัพย์สินของผู้ต้องชดใช้เงินให้นำไปชำระค่าธรรมเนียมค่าใช้จ่ายในการยึดอายัดขายทอดตลาดและหนี้ที่ผู้ต้องชดใช้เงินต้องชำระ(๓)การชำระราคาทรัพย์สินที่ขายทอดตลาดต้องชำระเป็นเงินสดหรือชำระด้วยเช็คธนาคารแห่งประเทศไทย หรือเช็คที่มีธนาคารค้ำประกันหรือเช็คที่ธนาคารสั่งจ่าย(๔)เงินที่ได้จากการขายทอดตลาด เมื่อหักค่าธรรมเนียมค่าใช้จ่ายในการยึด อายัด ขายทอดตลาดและส่วนของผู้ถือกรรมสิทธิ์รวมแล้ว หากมีเงินเหลือให้คืนแก่ผู้ต้องชดใช้เงิน(๕)กรณีผู้ซื้อทรัพย์สินจากการขายทอดตลาดเป็นผู้ถือกรรมสิทธิ์รวมหรือเป็นผู้มีส่วนได้เสียหรือเป็นเจ้าหนี้บุริมสิทธิเหนือทรัพย์สินที่ขายทอดตลาดการชำระราคาจะขอหักส่วนได้ของตนใช้แทนราคาซื้อก็ได้ข้อ๔๙ การรับเงิน การนำส่งเงินการเก็บรักษาเงิน และการเบิกจ่ายเงินจากการขายทอดตลาดทรัพย์สิน ให้ดำเนินการตามระเบียบที่กระทรวงการคลังกำหนดประกาศ ณ วันที่ ๑๒พฤศจิกายน พ.ศ. ๒๕๕๘พลเรือเอก ณะ อารีนิจผู้บัญชาการทหารเรือ[เอกสารแนบท้าย]๑.แบบ บค.๑ หนังสือแจ้งเตือน๒.แบบ บค.๒ คำสั่งแต่งตั้งเจ้าหน้าที่ยึดและอายัดทรัพย์สินของผู้ต้องชดใช้เงิน๓.แบบ บค.๓ ประกาศยึดทรัพย์สินของผู้ต้องชดใช้เงิน๔.แบบ บค.๔ บัญชียึดทรัพย์สิน๕.แบบ บค.๕ สัญญารักษาทรัพย์สิน๖.แบบ บค.๖ คำสั่งอายัดทรัพย์สินของผู้ต้องชดใช้เงิน๗.แบบ บค.๗ คำสั่งขายทอดตลาดทรัพย์สินของผู้ต้องชดใช้เงิน๘.แบบ บค.๘ คำสั่งแต่งตั้งคณะกรรมการขายทอดตลาด๙.แบบ บค.๙ ประกาศขายทอดตลาดที่ดิน๑๐.แบบ บค.๑๐ ประกาศขายทอดตลาดที่ดินพร้อมสิ่งปลูกสร้าง๑๑.แบบ บค.๑๑ ประกาศขายทอดตลาดห้องชุด๑๒.แบบ บค.๑๒ ประกาศขายทอดตลาดสิ่งปลูกสร้าง๑๓.แบบ บค.๑๓ ประกาศขายทอดตลาดทรัพย์๑๔.แบบ บค.๑๔ บันทึกเหตุการณ์ขายทอดตลาด๑๕.แบบ บค.๑๕ สัญญาขายทอดตลาด๑๖.แบบ บค.๑๖ รายงานผลการขายทอดตลาด๑๗.แบบ บค.๑๗ ประกาศถอนการยึดทรัพย์สิน๑๘.แบบ บค.๑๘ คำสั่งถอนการอายัดทรัพย์สิน(ดูข้อมูลจากภาพกฎหมาย)ปุณิกา/ปริยานุช/จัดทำ๗ มกราคม ๒๕๕๙[๑] ราชกิจจานุเบกษาเล่ม ๑๓๒/ตอนพิเศษ ๓๔๓ ง/หน้า ๑/๒๘ ธันวาคม ๒๕๕๘